《采莲曲》
明代·童轩

采莲朝下湖西曲，短袂轻绡斗妆束。小红艇子驾双桡，荡破粼粼镜光绿。

荷叶荷花飏锦云，鸳鸯两两护波纹。荷钱却喜似侬钿，藕丝还爱似侬裙。

湖头昨夜西风雨，沙嘴新添三尺水。翠倒红翻相向愁，波心半露青莲子。

采莲复采莲，回船正迎浪。不恶归去迟，只嫌明月上。

明月团团湖水秋，清光满面照侬羞。郎家只隔湖南垞，咫尺横波日夜流。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。